**Anton Starkopf** (eluaastad 1889–1966) oli oma ulatusliku skulptuuriloominguga ja kauaaegse kunstipedagoogilise tööga Eesti raidkunsti traditsioonide silmapaistev rikastaja ja edasiarendaja. Tema käsitluslaadi iseloomustab stiili- ja vormielementide uudne isikupärane süntees. Tema teosed on tundeküllased ja vormilt omapärased.

Alates 1911. aastast õppis Anton Starkopf Münchenis, Pariisis ja mujal Euroopas joonistamist ning modelleerimist. Samuti töötas ta Saksamaal kiviraiumistöökojas ja marmoritööstuses.

1918. aastal tuli ta tagasi Eestisse ja lülitus aktiivselt siinsesse kunstiellu – esines skulptorina näitustel, aitas neid korraldada ja oli ka Pallase rajamise juures.

Anton Starkopfi teosed on Tartu Kunstimuuseumi kogusse vastu võetud 1971. aastal ja need on Starkopfi pärandus muuseumile. 1972. aastal avati tema elumajas memoriaalmuuseum, kus olid eksponeeritud paljud kunstimuuseumi kogusse jõudnud teosed, suuremad graniitskulptuurid asusid aias. 1990. aastate keskel filiaal suleti ja teosed liikusid muuseumi kogusse. Starkopfi graniitskulptuurid seostuvad suurepäraselt loodusega, mistõttu need sobivad väga hästi parki.